《赏广东部梨花用东坡梅花韵》
明代·王弼

缺月挂在城南村，百花黯惨无精魂。开眼东阑一枝雪，清光回昼寒灯昏。

牵衣昨夜走相觅，风物虽好非吾园。盘龙小椀破春梦，主人颜色如花温。

归来展转久不寐，缟衣月淡扶桑暾。今宵又作省中宿，相思复欲来呼门。

露华飕飕鬓脚冷，主人不出花无言。明当扫拂花下石，我欲往置双清尊。

作者简介：（?—1393）明初凤阳定远人，后徙临淮。善用双刀，号双刀王，有胆略。初结乡里，依山树栅自守。后归朱元璋，从破陈友谅、张士诚。洪武三年累功授大都督府佥事，世袭指挥使。十一年从沐英西征，封定远侯。后从傅友德取云南，随蓝玉出塞，战功皆著。二十六年召还赐死。